Source: https://www.konkurentsiamet.ee/public/Koondumised/Arhiiv/ko200215.htm
Timestamp: 2018-12-12 05:20:44+00:00

Document:
Otsus 22.03.2002 nr 15-KO
Koondumisele nr 02-ko/2002 Axel Johnson International AB / Förankra ABT AB loa andmine
28.02.2002.a esitas Axel Johnson International AB esindaja Konkurentsiametile koondumise teate, mille kohaselt Axel Johnson International AB omandab […] % Förankra ABT AB aktsiatest. Nimetatud tehingu tulemusel omandab Axel Johnson International AB valitseva mõju Förankra ABT AB üle konkurentsiseaduse (edaspidi KonkS) § 2 lg 4 tähenduses. Seega on tegemist koondumisega KonkS § 19 lg 1 p 2 sätestatud viisil.
Konkurentsiamet avaldas 14.03.2002.a ülal nimetatud koondumise teate saamise kohta teate väljaandes “Ametlikud Teadaanded”. Kolmandad isikud nimetatud koondumise kohta arvamusi ja vastuväiteid ei esitanud.
KonkS § 20 punktide 2 ja 4 järgi on koondumise osaline ettevõtja, kes omandab valitseva mõju teise ettevõtja üle ning ettevõtja, kelle üle omandatakse valitsev mõju. Käesoleva koondumise puhul on koondumise osalisteks Axel Johnson International AB ja Förankra ABT AB.
Axel Johnson International AB on Rootsis registreeritud ettevõtja, mis on spetsialiseerunud tööstustoodete ja tarbekaupade vahendusele ja hulgimüügile Euroopas. Peamisteks klientideks on tööstus- ja teenindusettevõtjad ning hulgimüüjad. Axel Johnson International AB on üks neljast Axel Johnson Gruppi kuuluvast juriidiliselt ja majanduslikult iseseisvast kontsernist. Axel Johnson International AB äritegevus Eestis toimub tütarettevõtja Eigenbrodt AB H.Eigenbrodt AB Eesti filiaali kaudu, mis tegeleb mehaaniliste tööstustoodete müügiga.
Förankra ABT AB on Rootsis registreeritud ettevõtja ning tema tegevusalad hõlmavad veoste kindlustamiseks ja materjalide käitlemiseks vajalikke kaupade tootmist ja hulgimüüki. Förankra ABT AB valmistab mitmesuguseid rihmu, konkse, klambreid ja muid veoste kindlustamiseks vajalikke tooteid ning tegeleb ka mitmete rahvusvaheliste tootjate poolt valmistatud veoste kindlustamiseks ja materjalide käitlemiseks vajalike toodete hulgimüügiga. Muuhulgas toodab Förankra ABT AB lahendusi veoste paigutamiseks veoautodes ja haagistes kahel tasapinnal. Förankra ABT AB äritegevus Eestis toimub tema tütarettevõtja Hacklift ABT Oy kaudu, kellel on Eestis tütarettevõtja Ancra Baltic OÜ, mis tegeleb tõste- ja kinnitusvahendite tootmise ja müügiga.
Axel Johnson International AB 2001.a majandusaasta käive oli ligikaudu 7,38 miljardit krooni. Förankra ABT AB 2001.a majandusaasta käive rahandusministri 07.09.2001.a määruse nr 78 “Koondumise osaliste käibe arvutamise juhend” § 2 lõike 6 järgi oli ligikaudu 454 miljonit krooni. Förankra ABT AB äritegevus toimub Eestis kontserni kuuluva tütarettevõtja Ancra Baltic OÜ kaudu. Seega kuulub Axel Johnson International AB ja Förankra ABT AB koondumine KonkS § 21 lg 1 kohaselt kontrollimisele.
Förankra ABT AB kontserni kuuluva tütarettevõtja Ancra Baltic OÜ tootevaliku moodustavad tõste- ja lastikinnitusvahendid, sealhulgas kett-, tross- ning linttropid; terastrossid, trossitarvikud (klambrid, seeklid jms), tõsteketid ja tarvikud (konksud, lülid, rõngad) ning tõstetalid. Axel Johnson International AB kontserni kuuluva H.Eigenbrodt AB Eesti filiaali poolt müüdavate kaupade hulgas on samuti veoste kindlustamiseks vajalikud tooted. Muu hulgas tegeleb H.Eigenbrodt AB Eesti filiaal Förankra ABT AB poolt valmistatud veoste toestamiseks mõeldud vertikaalsete kinnitusvahendite hulgimüügiga. Seetõttu piiritletakse käesoleva koondumise puhul kaubaturuna veoste kindlustamiseks vajalike toodete hulgimüük.
Geograafiliselt on kaubaturg kogu Eesti territoorium, sest konkurentsitingimused veoste kindlustamiseks vajalike toodete hulgimüügi osas on Eesti erinevates piirkondades sarnased.
KonkS § 13 lg 1 järgi on turguvalitsev ettevõtja, kellele kuulub kaubaturul vähemalt 40 protsenti käibest või kelle positsioon võimaldab tal sellel kaubaturul tegutseda arvestaval määral sõltumatult konkurentidest, varustajatest ja ostjatest.
Koondumise teate kohaselt on Ancra Baltic OÜ ja H.Eigenbrodt AB Eesti filiaali turuosa veoste kindlustamiseks vajalike toodete hulgimüügi kaubaturul kokku alla 20 %. Seega kuulub koondumise osalistele kokku alla 40 % kaubaturu käibest. Samuti ei võimalda Ancra Baltic OÜ ja H.Eigenbrodt AB Eesti filiaali positsioon kaubaturul neil tegutseda sõltumatult konkurentidest ja ostjatest. Seega ei oma koondumise osalised ka pärast koondumise jõustumist turguvalitsevat seisundit Eestis veoste kindlustamiseks vajalike toodete hulgimüügi kaubaturul KonkS § 13 lg 1 tähenduses ning KonkS § 22 lg-s 2 nimetatud asjaolusid, mis tingiksid koondumise keelamise, ei esine.
Koondumise teate kohaselt kohustuvad aktsiate müüjad […] jooksul aktsiate võõrandamise päevast, mitte konkureerima Förankra ABT poolt tehingu sõlmimise päeval teostatud äritegevusega. See kohustus ei takista ühte aktsiate müüjatest omama ettevõtjate aktsiaid, kes teatud määral konkureerivad Förankra ABT AB-ga. […].
Koondumise teate esitaja on seisukohal, et käesoleva koondumisega omandab Axel Johnson International AB juurdepääsu olulisele tehnilisele ning arendus- ja teadustööst tulenevale oskusteabele veoste kindlustamise valdkonnas. Samuti on koondumise teate esitaja seisukohal, et konkurentsipiirang on vajalik, sest […].
Konkurentsiamet on seisukohal, et eelnevalt kirjeldatud konkurentsipiirang on Axel Johnson International AB ja Förankra ABT AB koondumisega otseselt seotud ja selle jõustamiseks vajalik, kuna sellega tagatakse omandatavate varade väärtuse säilimine nende üleminekul müüjalt ostjale. Nimetatud konkurentsipiirang on lubatav ainult selles osas, kuivõrd ta käsitleb müüjate äritegevust nendel kaubaturgudel, millel Förankra ABT AB tegutses tehingu sõlmimise hetkel ning konkurentsipiirangut ei rakendata rohkem, kui koondumise teates nimetatud […] jooksul.
Anda luba Axel Johnson International AB ja Förankra ABT AB koondumisele.

References: § 2
 § 19
 § 20
 § 2
 § 21
 § 13
 § 13
 § 22